CELEX: 32012R0375
Language: hu
Date: 2012-05-02 00:00:00
Title: A Bizottság 375/2012/EU végrehajtási rendelete ( 2012. május 2. ) az 1290/2005/EK tanácsi rendeletnek a kifizető ügynökségek és más testületek akkreditációja és az EMGA és az EMVA számláinak elszámolása tekintetében történő alkalmazására vonatkozó részletes szabályok megállapításáról szóló 885/2006/EK rendelet módosításáról

3.5.2012   
            
            
               HU
            
            
               Az Európai Unió Hivatalos Lapja
            
            
               L 118/4
            
         A BIZOTTSÁG 375/2012/EU VÉGREHAJTÁSI RENDELETE
   (2012. május 2.)
   az 1290/2005/EK tanácsi rendeletnek a kifizető ügynökségek és más testületek akkreditációja és az EMGA és az EMVA számláinak elszámolása tekintetében történő alkalmazására vonatkozó részletes szabályok megállapításáról szóló 885/2006/EK rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös agrárpolitika finanszírozásáról szóló, 2005. június 21-i 1290/2005/EK tanácsi rendeletre (1) és különösen annak 42. cikkére,
   mivel:
   
               (1)
            
            
               Az 1290/2005/EK rendelet 6. cikke (1) bekezdésének e) pontja értelmében a tagállamok akkreditált kifizető ügynökségeinek feladata garantálni, hogy az általuk teljesített kifizetésekre vonatkozó dokumentumok megőrzése olyan formában történjen, amely hosszú távon biztosítja a dokumentumok teljességét, érvényességét és olvashatóságát. Figyelembe véve az informatikai és kommunikációs technológia fejlődését, amely lehetővé teszi a támogatási kérelem kísérő dokumentumainak elektronikus formában, biztonságos és költséghatékony módon történő tárolását, a tagállamok számára engedélyezni kell, hogy a támogatási kérelem kísérő dokumentumait – a papíralapú tárolást felváltva – elektronikus formában őrizzék meg. A tagállamoknak lehetőséget kell adni a fenti alternatíva igénybevételére, ha az adott tagállam nemzeti joga a nemzeti bírósági eljárások során megengedi az elektronikus dokumentumok felhasználását az eljárások alapját képező ügyletek bizonyítására. Az elektronikus dokumentumok védelmét a nemzetközi információbiztonsági szabványokkal összhangban, a kifizetési ügynökség által a 885/2006/EK bizottsági rendeletnek (2) megfelelően tárolt egyéb információk őrzésével megegyező módon kell biztosítani annak érdekében, hogy az elektronikus dokumentumok – a papíralapú dokumentumot minden tekintetben híven tükröző formában – elérhetők legyenek a Bizottság által adott esetben elvégzendő ellenőrzés céljára.
            
         
               (2)
            
            
               Az 1290/2005/EK rendelet 31. cikkének (1) bekezdése értelmében a Bizottság a pénzösszegek uniós finanszírozásból történő kizárásáról dönt, ha úgy találja, hogy a kiadások teljesítésére nem az uniós szabályoknak megfelelően került sor. A megfelelőségi vizsgálat hatékonyságának és eredményességének érdekében indokolt lehetővé tenni, hogy a Bizottság eltekintsen az eljárástól olyan esetekben, amikor vizsgálatai során arra a következtetésre jut, hogy az érintett legmagasabb összegek feltehetően nem haladják meg sem az 50 000 EUR-t, sem a vonatkozó kiadás 10 %-át.
            
         
               (3)
            
            
               Az EMVA tárgyában, az 1290/2005/EK rendelet 30. és 31. cikke szerint hozott határozatok végrehajtására irányuló eljárás hatékonyságának és átláthatóságának biztosításához az érintett tagállam számára lehetőséget kell teremteni arra, hogy a fenti rendelet 27. cikkében említett kiadásigazoló nyilatkozata benyújtásakor számításba vegye az említett határozatok pénzügyi hatásait.
            
         
               (4)
            
            
               Figyelemmel arra, hogy a tagállamnak komoly pénzügyi nehézségeket okozhat a nemzetközi gazdasági környezet jelentős mértékű romlása, lehetővé kell tenni, hogy a Bizottság – az érintett tagállam erre irányuló kérelme esetén – az uniós szabályoknak nem megfelelően teljesített kiadások esetében az uniós finanszírozásból történő levonás felfüggesztéséről határozzon. A levonások tizennyolc hónapot nem meghaladó felfüggesztését azon ezt kérelmező tagállamok esetében is lehetővé kell tenni, amelyek a tagállamok fizetési mérlegéhez középtávú pénzügyi támogatást nyújtó mechanizmus létrehozásáról szóló, 2002. február 18-i 332/2002/EK tanácsi rendelet (3), az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendelet (4), a 2010. június 7-én aláírt EFSF-keretmegállapodás, valamint az európai stabilitási mechanizmus létrehozásáról szóló, 2011. július 11-én aláírt szerződés értelmében pénzügyi támogatásban részesülnek. A levonás felfüggesztéséről szóló határozat által érintett tagállam gondoskodik róla, hogy a levonások indokául szolgáló és a határozat meghozatalának időpontjában is fennálló hiányosságok – a Bizottsággal folytatott konzultáció során kidolgozott, egyértelmű eredménymutatókat tartalmazó cselekvési terv alapján – felszámolásra kerüljenek. Ha a levonás felfüggesztéséről szóló határozat által érintett tagállam elmulasztja a hiányosságoknak a cselekvési terv szerinti felszámolását, ezáltal további pénzügyi kockázatokat okozva az uniós költségvetés számára, a Bizottság – az arányosság elvének tiszteletben tartásával – visszavonhatja a levonás végrehajtása időpontjának felfüggesztéséről szóló határozatát.
            
         
               (5)
            
            
               A 885/2006/EK rendeletet ezért ennek megfelelően módosítani kell.
            
         
               (6)
            
            
               A mezőgazdasági alapok bizottsága az elnöke által kitűzött határidőn belül nem nyilvánított véleményt,
            
         ELFOGADTA EZT A RENDELETET:
   1. cikk
   A 885/2006/EK rendelet a következőképpen módosul:
   
               1.
            
            
               A 9. cikk a következő (5) bekezdéssel egészül ki:
               „(5)   Az (1)–(4) bekezdésben említett kísérő dokumentumokat nyomtatott formában, elektronikus formában vagy elektronikus és nyomtatott formában kell a Bizottság rendelkezésére bocsátani.
               A dokumentumok csak akkor tárolhatók kizárólagosan elektronikus formában, ha az érintett tagállam nemzeti joga a nemzeti bírósági eljárások során megengedi az elektronikus dokumentumok felhasználását az eljárások alapját képező ügyletek bizonyítására.
               Ha a dokumentumokat kizárólag elektronikus formában tárolják, az erre szolgáló rendszernek meg kell felelnie az I. melléklet 3. B) pontjában foglalt követelményeknek.”
            
         
               2.
            
            
               A 10. cikk (2) bekezdése második albekezdésének második mondata helyébe a következő szöveg lép:
               „Ezt az összeget a Bizottság levonja az első olyan kifizetésből, illetőleg hozzáadja az első olyan kifizetéshez, amelynek vonatkozásában a tagállam az 1290/2005/EK rendelet 30. cikke szerinti határozat elfogadását követően benyújtotta a kiadásigazoló nyilatkozatot.”
            
         
               3.
            
            
               A 11. cikk a következőképpen módosul:
               
                           a)
                        
                        
                           A (3) bekezdés a következő negyedik albekezdéssel egészül ki:
                           „A Bizottság az eljárást annak bármelyik szakaszában – az érintett tagállamra nézve pénzügyi következmények nélkül – megszüntetheti, ha feltételezései szerint az első bekezdésben említett vizsgálat eredményeképp feltárt meg nem felelés lehetséges pénzügyi hatásai nem haladják meg sem az 50 000 EUR-t, sem a vonatkozó kiadás, illetőleg a visszatérítendő összegek 10 %-át.”
                        
                     
                           b)
                        
                        
                           A (4) bekezdés második és harmadik albekezdése helyébe a következő szöveg lép:
                           „Az EMVA-val kapcsolatosan az uniós finanszírozásból történő levonásokat a Bizottság abból a kifizetésből hajtja végre, amelynek vonatkozásában a tagállam az 1290/2005/EK rendelet 31. cikke szerinti határozat elfogadását követően benyújtotta a kiadásigazoló nyilatkozatot.
                           Azonban a tagállam kérelmére, valamint a mezőgazdasági alapok bizottságával folytatott konzultációt követően a Bizottság határozatot fogadhat el:
                           
                                       a)
                                    
                                    
                                       amelyben a levonások végrehajtására új időpontot jelöl ki, vagy engedélyezi a levonások összegének egy vagy több részletben történő visszafizetését, ha ezt az 1290/2005/EK rendelet 31. cikke alapján elfogadott végrehajtási aktusban foglalt levonások mértéke indokolja; vagy
                                    
                                 
                                       b)
                                    
                                    
                                       amelyben a határozat elfogadásának napjától számított legfeljebb tizennyolc hónapos időtartamra felfüggeszti az említett időszakban esedékes valamennyi levonás végrehajtását, és ezzel egyidejűleg engedélyezi a levonások legfeljebb három egyenlő, éves részletben történő végrehajtását a felfüggesztés időtartamának végét követően azon tagállamok esetében, amelyek pénzügyi támogatásban részesülnek a 332/2002/EK tanácsi rendelet (5), a 407/2010/EK tanácsi rendelet (6), a 2010. június 7-én aláírt EFSF-keretmegállapodás, valamint az európai stabilitási mechanizmus létrehozásáról szóló szerződés értelmében.
                                    
                                 A harmadik albekezdés b) pontjában említett időtartam nem hosszabbítható meg, továbbá egyazon tagállam vonatkozásában nem fogadható el a levonások felfüggesztését engedélyező újabb határozat. A levonás felfüggesztéséről szóló határozat által érintett tagállam gondoskodik róla, hogy a levonások indokául szolgáló és a határozat meghozatalának időpontjában is fennálló hiányosságok – a Bizottsággal folytatott konzultáció során kidolgozott, egyértelmű eredménymutatókat tartalmazó cselekvési terv alapján – felszámolásra kerüljenek. Ha a tagállam elmulasztja a cselekvési tervben a hiányosságok felszámolására meghatározott, szükséges intézkedések megtételét, ha az eredménymutatók alapján a hiányosságok felszámolására szolgáló intézkedések nem biztosítanak kellő előrelépést, vagy ha az intézkedések nem járnak kielégítő eredménnyel, a Bizottság – az arányosság elvének tiszteletben tartásával – visszavonhatja a levonás végrehajtása időpontjának felfüggesztéséről szóló határozatát.
                        
                     
         2. cikk
   Ez a rendelet az Európai Unió Hivatalos Lapjában való kihirdetését követő hetedik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. május 2-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 209., 2005.8.11., 1. o.
   
      (2)  HL L 171., 2006.6.23., 90. o.
   
      (3)  HL L 53., 2002.2.23., 1. o.
   
      (4)  HL L 118., 2010.5.12., 1. o.
   
      (5)  HL L 53., 2002.2.23., 1. o.
   
      (6)  HL L 118., 2010.5.12., 1. o.”